Diari Oficial de la Generalitat Valenciana


Sumari del DOGV 3878, del 15-11-2000 (2000/8145)

RESOLUCIÓ de 4 d'octubre de 2000, de la Direcció General d'Ordenació i Innovació Educativa i Política Lingüística, de la Conselleria de Cultura i Educació, per la qual es dicten instruccions per a l'organització i el funcionament dels programes de garantia social, per al curs 2000/2001, en instituts d'Educació Secundària i en centres públics específics d'Educació Especial, aprovades per les resolucions de 6 de juny de 2000 (DOGV núm. 3.771, de 14.06.2000) de 19 de juny de 2000 (DOGV núm. 3.779, de 26.06.2000) i de 7 de setembre de 2000 (DOGV núm. 3.837, de 15.09.2000).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3878

Data del DOGV
:   15-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/8145


Data del document
:   04-10-2000

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * educació especial
    * informe
    * reinserció escolar
    * inserció professional
    * ensenyament secundari
    * aprenentatge professional
    * ensenyament professional

RESOLUCIÓ de 4 d'octubre de 2000, de la Direcció General d'Ordenació i Innovació Educativa i Política Lingüística, de la Conselleria de Cultura i Educació, per la qual es dicten instruccions per a l'organització i el funcionament dels programes de garantia social, per al curs 2000/2001, en instituts d'Educació Secundària i en centres públics específics d'Educació Especial, aprovades per les resolucions de 6 de juny de 2000 (DOGV núm. 3.771, de 14.06.2000) de 19 de juny de 2000 (DOGV núm. 3.779, de 26.06.2000) i de 7 de setembre de 2000 (DOGV núm. 3.837, de 15.09.2000). [2000/X8145]
  
La Llei Orgànica 1/1990, de 3 d'octubre, d'Ordenació General del Sistema Educatiu (BOE de 4.10.1990), establix en els seus articles 23.2 i 3 i 63.1 que els poders públics desplegaran accions de caràcter compensatori, en relació a les persones, els grups i els àmbits territorials que es troben en situacions desfavorables, i determinarà la necessitat d'organitzar programes específics de garantia social per als alumnes que no arriben als objectius de l'Educació Secundària.
  
Igualment, l'article 18.1 del Decret 47/1992, de 30 de març, del Govern Valencià (DOGV de 6.04.1992), disposa que s'organitzaran programes específics de garantia social per als alumnes que no aconseguisquen els objectius de l'Educació Secundària.
  
L'Ordre de 22 de març de 1994, de les conselleries de Educació i Ciència, i Treball i Afers Socials (DOGV de 18.05.1994), ha regulat els programes de garantia social durant el període d'implantació anticipada del segon cicle de l'Educació Secundària.
  
Generalitzada la implantació de l'Educació Secundària Obligatòria, les Conselleries de Cultura, Educació i Ciència i d'Ocupació, han regulat per mitjà de l'Ordre conjunta de 24 de febrer de 2000 (DOGV de 3.708, de 14.03.2000), els aspectes essencials dels Programes de Garantia Social a desenrotllar en l'àmbit territorial de la Comunitat Valenciana.
  
Finalment, la Resolució de 7 d'abril de 2000, de les direccions generals d'Ordenació i Innovació Educativa i Política Lingüística, i de Centres Docents de la Conselleria de Cultura, Educació i Ciència, deserrotllent les modalitats d'Iniciació Professional i per a Alumnat amb Necessitats Educatives Especials dels programes de garantia social, regulats per l'Ordre de 24 de febrer de 2000, en Instituts d'Educació Secundària i en Centres Públics Específics d'Educació Especial, per al curs 2000/2001.
  
Per tant, i en funció del que s'ha exposat anteriorment, resolc:
  
Primer
  
S'aproven les instruccions que figuren en l'annex I de la present resolució.
  
Segon
  
Les presents instruccions seran d'aplicació, per als programes organitzats pels centres públics d'Educació Secundaria i centres públics Específics d'Educació Especial a través de les resolucions de 6 de juny de 2000 (DOGV núm. 3.771, de 14.06.2000), de 19 de juny de 2000 (DOGV núm. 3.779, de 26.06.2000), i de 7 de setembre de 2000 (DOGV núm. 3.837, de 15.09.2000),durant el curs 2000-2001.
  
Tercer
  
El Servei d'Inspecció Educativa vetlarà al llarg del curs pel compliment de les presents Instruccions i supervisarà el procés de compliment dels documents establits en la present Resolució.
  
València, 4 d'octubre de 2000.- El director general d'Ordenació i Innovació Educativa i Política Lingüística: Josep Vicent Felip i Monlleó.
  
ANNEX I
  
Instruccions per a l'organització i funcionament dels programes de garantia social aprovats per les resolucions de 6 de juny de 2000 (DOGV núm. 3.771, de 14.06.2000), de 19 de juny de 2000 (DOGV núm. 3.779, de 26.06.2000) i de 7 de setembre de 2000 (DOGV núm. 3.738, de 15.09.2000).
  
Primer. Objectius
  
Els programes de garantia social, regulats per la present resolució pretenen, amb caràcter general per a tot l'alumnat, els següents objectius:
  
a) Desenrotllar i consolidar la seua maduresa personal, per mitjà de l'adquisició d'hàbits i capacitats que els permeten participar com a persones responsables en el treball i en l'activitat social i cultural.
  
b) Desenrotllar l'adquisició de les capacitats i destreses suficients per a ocupar un lloc de treball en què siga necessària una competència bàsica en un perfil professional determinat, d'acord amb les seues possibilitats i expectatives personals, i, al mateix temps, potenciar l'adquisició dels hàbits i actituds precisos per a treballar en condicions de seguretat.
  
c) Completar el desenrotllament de les capacitats pròpies de la formació bàsica amb l'objecte d'ampliar el seu grau d'ocupabilitat, facilitar la seua incorporació a la vida activa, fomentar una bona disposició cap a la formació permanent i, si és procedent, prosseguir estudis.
  
Segon. Beneficiaris
  
1. Els programes de garantia social estan destinats a joves menors de 25 anys i que, almenys, complisquen 16 anys l'any natural que inicien el programa, i no hagen aconseguit els objectius de l'Educació Secundària Obligatòria ni posseïsquen cap titulació de formació professional.
  
2. Els programes de garantia social de la modalitat d'Iniciació Professional matricularan, preferentment, alumnat d'edats compreses entre els 16 i 18 anys.
  
3. Podran accedir als programes de garantia social els joves, amb els requisits d'edat indicats en els apartats anteriors, que complisquen alguna de les següents condicions:
  
a) Alumnes escolaritzats en el segon cicle d'Educació Secundària Obligatòria que, havent accedit a un programa de diversificació curricular, a juí de l'equip educatiu que els atén, no estiguen en condicions d'aconseguir els objectius de l'etapa per eixa via.
  
b) Excepcionalment, alumnes als qui no els haja sigut possible d'accedir a un programa de diversificació i es troben, a juí de l'equip educatiu, en greu risc d'abandó escolar.
  
c) Joves desescolaritzats que no posseïsquen cap titulació acadèmica que els capacite professionalment.
  
d) Alumnes amb necessitats educatives especials, temporals o permanents, associades a la seua història educativa o degudes a condicions personals, que hagen cursat l'escolarització bàsica, tant en centres ordinaris com en centres d'Educació Especial.
  
4. En els casos a), b) i d), l'accés als programes de garantia social es realitzarà després de l'avaluació psicopedagògica efectuada pel Servei Psicopedagògic Escolar i/o gabinet Psicopedagògic autoritzat, escoltats els i les alumnes i, si és procedent, els seus pares i mares o representants legals, i amb l'informe favorable de la Inspecció Educativa.
  
En el cas c), el centre receptor de joves desescolaritzats, vetllarà pel seu més correcte accés i orientació, demanant informació de l'últim centre o centres docents de procedència, servicis socials i d'atenció al menor, de la zona o localitat corresponent, així com dels centres d'orientació de la Conselleria d'Economia, Hisenda i Ocupació.
  
5. En tot cas, en la matriculació de qualsevol alumne o alumna en un programa de garantia social, es tindrà en compte que les seues característiques i aptituds s'adeqüen a les condicions de la modalitat, especialitat formativa del programa i a aquelles altres que l'aprenentatge i l'exercici de determinat ofici ho requerisquen, sense que existisca, per tant, incompatibilitat o impossibilitat real per a l'exercici de la professió o per al seu aprenentatge.
  
6. Els centres emplenaran l'annex III i el remetran a la Direcció General d'Ordenació i Innovació Educativa i Política Lingüística - Programes de Garantia Social, abans del 15 d'octubre de 2000.
  
7. L'annex IV, expedient personal de l'alumnat, será emplenat degudament i quedarà arxivat en la secretaria del centre.
  
Tercer. Composició dels grups: ràtio
  
El nombre màxim d'alumnes serà de 15 i el mínim de 10 per grup o programa de garantia social. Quan, en algun d'estos grups, s'integren alumnes amb necessitats educatives especials, no podran incorporar-se per programa més de tres alumnes d'estes característiques, i es reduirà llavors el nombre màxim d'alumnes per grup en una quantitat igual a la d'alumnes integrats. El nombre màxim llavors serà de 12.
  
Els programes de la modalitat per a alumnat amb necessitats educatives especials, es desenrotllaran en grups de 10 alumnes com a màxim, no es podrà, en este cas, autoritzar un programa amb una matrícula inferior a 5.
  
Quart. Estructura
  
Per a aconseguir els objectius assenyalats en l'apartat 1, els continguts formatius dels programes de garantia social tindran la següent estructura per a un total de 25 hores lectives setmanals.
  
1. Distribució horària setmanal i còmput per àrees per a un curs de 900 hores:
  
- Àrea de Formació Professional Específica: 15 hores setmanals: 540 hores curs.
  
- Àrea de Formació i Orientació Laboral i Tutorial: 3 hores setmanals: 108 hores curs.
  
- Àrea de Formació Bàsica: 6 hores setmanals: 216 hores curs.
  
- Activitats complementàries: 1 hora setmanal: 36 hores curs.
  
2. L'estructura s'organitza al voltant de les següents àrees:
  
a) Àrea de Formació Professional Específica:
  
L'Àrea de Formació Professional Específica tindrà per finalitat preparar l'alumnat per a la incorporació a la vida activa en l'exercici de llocs de treball que no requerisquen el títol de tècnic/a de Formació Professional de Grau Mitjà, i comprendrà les activitats pràctiques i els continguts necessaris per a adquirir els coneixements i les capacitats terminals corresponents al seu perfil professional.
  
L'Àrea de Formació Professional Específica tindrà estructura modular, a fi de facilitar l'acreditació de la competència professional i de possibilitar la correspondència i revalidació amb els mòduls de Formació Professional Ocupacional segons allò que s'ha indicat en la disposició addicional primera de la present orde.
  
El temps assignat a l'Àrea de Formació Professional Específica s'adaptarà convenientment en funció del període de pràctiques que es realitzaran en l'últim quatrimestre del curs i que no excediran les 150 hores.
  
b) Àrea de Formació i Orientació Laboral i Tutorial:
  
L'Àrea de Formació i Orientació Laboral i Tutorial estarà encaminada a familiaritzar l'alumnat respecte del marc legal de condicions de treball, de relacions laborals i de seguretat de l'àmbit professional que es tracte, i a dotar-lo dels recursos i de l'orientació necessària per a la recerca d'un lloc de treball i per a l'autocupació.
  
El seu punt de partida el constituirà l'acció tutorial implícita en tota activitat educativa i que es desenrotlla permanentment al llarg de tot el procés formatiu dels joves. Dita acció inclourà activitats completes de grup, en l'horari establit, amb objectius i continguts que faciliten el desenrotllament personal, especialment referits a aspectes com l'autoestima i la motivació, la cooperació i integració social i l'aprenentatge d'habilitats socials i d'autocontrol necessàries per a afavorir l'ocupació de l'alumnat d'estos programes, així com els recursos per a l'autoformació i formació permanent al llarg de tota la seua vida activa.
  
c) Àrea de Formació Bàsica:
  
L'Àrea de Formació Bàsica tindrà per finalitat oferir a l'alumnat la possibilitat d'adquirir o consolidar els coneixements i les capacitats bàsiques, relacionats amb els objectius i continguts de l'ensenyança obligatòria que són necessaris per a aconseguir la seua inserció social i laboral satisfactòria i, si és procedent, per a la continuació dels seus estudis, especialment en els Cicles Formatius de Formació Professional de Grau Mitjà. És per això que es procurarà que els continguts i la metodologia s'adapten a les condicions i expectatives particulars de cada alumne/a.
  
L'Àrea de Formació Bàsica tindrà un caràcter transversal respecte als continguts o mòduls de la Formació Professional Específica, de manera que l'aprenentatge dels elements que la integren ?socioculturals, lingüístics i matemàtics- estiga relacionat significativament i funcionalment amb l'ofici i constituïsca un procés en què s'avance del més instrumental i senzill al més complex.
  
d) Activitats complementàries:
  
Les activitats complementàries tindran per objecte oferir a l'alumnat la possibilitat de mantindre activitats esportives i culturals que, al mateix temps que contribuïsquen a la consecució de les finalitats dels programes de garantia social, afavorisquen l'adquisició d'hàbits positius en relació al gaudi de l'oci i temps lliure. Les activitats es programaran en funció de les característiques de cada grup i, sempre que siga possible, amb la seua participació.
  
3. Els programes destinats exclusivament a l'alumnat amb necessitats educatives especials, modalitat Especial, adequaran les àrees de Formació Bàsica i de Formació i Orientació Laboral i Tutorial a les possibles ocupacions en què vagen a exercir-se. En qualsevol cas, en estos programes, es dedicarà especial atenció a l'entrenament de tasques d'autocura, autonomia personal i hàbits de treball.
  
Quint. Pràctiques
  
1. L'alumnat dels programes de garantia social en centres públics podrà realitzar pràctiques en empreses i entitats productives, a llocs relacionats amb el camp professional del perfil, segons amb la resolució que en el seu dia publique la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència.
  
2. Les pràctiques formatives en centres de treball seran voluntàries. Formaran part de la programació individualitzada de cada alumne dins l'àrea de Formació Professional Específica, els continguts i l'horari de la qual seran convenientment adaptats.
  
3. Per al seguiment de les pràctiques es podrà utilitzar l'annex VI a esta resolució.
  
Sext. Programació
  
1. Els centres o les institucions responsables del desplegament d'un programa de garantia social hauran d'elaborar-ne la programació general, així com les programacions didàctiques de les àrees i activitats indicades en l'apartat 4, i enviar-les per a la seua aprovació a les direccions territorials corresponents, d'acord amb les orientacions i terminis que s'establisquen.
  
2. Quan el programa es desenrotlle en un centre de la Conselleria de Cultura, Educació i Ciència, la programació general a què fa referència el punt anterior inclourà l'horari de dedicació del professorat, l'organització dels espais i les dotacions utilitzades i la previsió de despeses de funcionament, i formarà part de la programació general anual del centre.
  
3. Tenint en compte el caràcter motivador que per a l'alumnat té l'aprenentatge de l'ofici, les programacions adaptaran el model de Projectes Integrats de Treball, de tal manera que els continguts de la Formació Professional Específica, estructurats en mòduls, constituïsquen el centre d'interés o eix vertebrador per a la resta dels components formatius.
  
En les programacions, es procurarà vincular els objectius, els continguts i les activitats de les àrees de Formació i Orientació Laboral, Tutoria i Formació Bàsica a les realitzacions i contextos professionals de l'ofici, progressant des del més instrumental al màxim complex i cap a situacions que suposen una major autonomia i responsabilitat per a l'alumnat.
  
4. L'ús de metodologies significatives, funcionals i motivadores, possibilitarà els models d'aprenentatge cooperatiu i autoregulat que potencien en l'alumnat la seua capacitat de treball en equip, del saber fer i de la innovació.
  
5. Les conselleries de Cultura i Educació i d'Economia, Hisenda i Ocupació supervisaran el desenrotllament dels programes de garantia social per mitjà dels mecanismes que establisquen a l'efecte, en l'àmbit de les seues respectives competències.
  
Sèptim. Avaluació i qualificació
  
D'acord amb l'apartat 10 de l'Ordre de 24 de febrer de 2000, l'avaluació dels alumnes que participen en programes de garantia social serà contínua, per tal de detectar les dificultats en el moment que es produisquen, investigar-ne les causes i adoptar les mesures correctores oportunes. Tindrà com a referència els objectius i criteris d'avaluació establits en les programacions didàctiques i suggeriments al respecte continguts en l'annex II a esta resolució, així com el grau de maduresa aconseguit en relació amb els objectius senyalats en l'article segon de la mencionada ordre. Per als diferents moments del procés d'avaluació es tindran en compte les orientacions següents:
  
A- Avaluació inicial
  
Al començament del curs s'estudiarà el nivell d'accés de l'alumnat pel que fa a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter d'individualització que els presents programes requerixen, fent-se explícites les adaptacions i els recolzaments necessaris que li calguen a cada alumne.
  
Els resultats de l'avaluació inicial quedaran recollits en el full 2 de la carpeta-expedient de l'alumne annex IV.
  
B- Avaluació Contínua
  
Cada professor farà el seguiment i avaluació del component formatiu que impartix, referida a cadascun dels alumnes, i deixarà constància, almenys, de:
  
- L'assistència.
  
- La participació.
  
- El grau de consecució de les capacitats reflectides en els objectius.
  
- El grau d'assimilació dels continguts.
  
- Les qualificacions numèriques parcials obtingudes en cadascuna de les tres àrees senyalades en l'apartat deu de l'ordre de referència.
  
- Les accions educatives complementàries que l'alumne necessite.
  
Es faran, almenys, tres sessions d'avaluació en les quals es podran qualificar els mòduls i àrees de cada programa. S'informarà els interessats i les seues famílies dels resultats de les avaluacions.
  
L'avaluació serà realitzada per l'equip de professors del respectiu programa, assessorats, si cal, pel psicòleg/a municipal o pel Departament d'Orientació de l'entitat promotora (per a centres escolars).
  
El professor tutor tindrà la responsabilitat de coordinar les sessions d'avaluació, i estendrà acta del seu desenrotllament, fent constar els acords i decisions adoptades.
  
L'equip educatiu omplirà la ?Fitxa de Síntesi d'Avaluació Contínua- (segons el model de l'annex IV, full 3), que formarà part de l'expedient personal de cada alumne i serà el document bàsic que reflectisca el seu procés d'aprenentatge en cadascun dels components formatius del programa.
  
C- Avaluació final
  
Representa el resultat del seguiment i l'avaluació de tot el procés formatiu i donarà lloc a les qualificacions de les tres àrees de Formació Professional Específica, Formació i Orientació Laboral i Tutorial, i Formació Bàsica.
  
En tot cas, és convenient registrar i valorar, i tindre en compte:
  
- L'assistència i participació activa en les activitats programades en els citats components formatius.
  
- L'evolució positiva en el desenrotllament personal de l'alumne pel que fa a motivació, implicació i integració social.
  
- La posada en pràctica de les actituds i tècniques bàsiques adquirides, relatives a habilitats socials i d'autocontrol.
  
- La participació en les corresponents activitats esportives i/o socioculturals, el suficient desenrotllament d'actituds participatives i l'adquisició d'hàbits positius.
  
L'expressió de l'avaluació final es realitzarà en termes de qualificacions, que es formularan en xifres d'1 a 10, sense decimals.
  
Al final de cada programa s'omplirà l'acta d'avaluació final segons el model de l'annex V.
  
L'acta comprendrà la relació nominal dels alumnes matriculats en el programa, junt amb les qualificacions de les àrees formatives. Darrere l'acta cal incloure una breu descripció dels mòduls de la Formació Professional Específica.
  
L'acta d'avaluació final serà signada per tots els professors del programa i pel coordinador del projecte. La mencionada acta serà tramesa per triplicat a la Direcció Territorial de Cultura i Educació corresponent, durant els quinze dies seguents a la finalització del curs, perquè, una vegada visada per la Inspecció Educativa, siguen expedits els certificats a què fa referència l'apartat deu.
  
Els expedients acadèmics i les actes d'avaluació quedaran arxivats en l'entitat promotora.
  
Octau. Certificació i informe d'orientació
  
- Certificacions
  
De conformitat amb el que s'establix en l'article 11 de l'Ordre de 24 de febrer de 2000 (DOGV núm 3.708, 14 de març de 2000), els i les alumnes que hagen participat en el programa de garantia social rebran un certificat, en què consten per a les àrees de Formació Bàsica y de Formació i Orientació Laboral i Tutorial, i per a cadascun dels mòduls superats amb avaluació positiva de la Formació Professional Específica, el nombre totoal d'hores cursades i les qualificacions obtingudes.
  
La superació de cada mòdul de la Formació Professional Específica suposarà, almenys, l'assistència amb aprofitament per part dálumne dels dos terços del total d'hores que l'integren.
  
Les hores corresponents a les àrees i/o mòduls no superats s'indicaran en l'espai reservat a tal efecte en la certificación de tal manera que el còmput total d'hores, tant de les àrees i/o els mòduls superats i no superats, coincidisca amb el nombre total d'hores indicadas en la Resolució aprovatòria del curs.
  
Els i les alumnes que superen un d'estos programes amb una qualificació igual o superior a cinc en tots els mòduls integrats de la Formació Professional Específica - conforme la programació inicial - , la Formació Bàsica i la Formació i Orientació Laboral, disposaran d'una puntuació de partida que se sumarà a la puntuació obtinguada en la prova d'accés als Cicles Formatius de Grau Mitjà. Esta puntuació s'obtindrà multiplicant la mitjana aritmètica de les qualificacions obtingudes en les àrees de Formació Bàsica, de Formació i Orientació Laboral i de cadascun dels mòduls que componen làrea de Formació Professional Específica, pel coeficiente 0'1. Per a l'obtenció d'esta puntuació mitjana es contenplaran els decimals fins les centèsimes.
  
En el certificat d'aquells alumnes i aquelles alumnes que hagen participat en un programa de garantia social i no superen alguna de les àrees o mòduls que el componen, no se refectirà la nota mitjana obtinguda. Estos i estes alumnes, per tant, no disposaran de la mencionada puntuació de partida en les proves d'àcces als Cicles Formatius de Grau Mitjà.
  
Els certificats s'expediran per les Direccions Territorials de Cultura i Educació, en imprés que es facilitarà oportunament, perquè siga emplenat prèviament per les entitats,les quals els presentaran en la corresponent Direcció Territorial durant els quinze dies seguents a la finalització del curs.
  
- L'Informe d'Orientació
  
Les certificacions aniran acompanyades d'un informe d'orientació sobre el futur acadèmic i professional de l'alumne, que no serà prescriptiu i tindrà caràcter confidencial. Serà elaborat per l'equip de professors, amb la col·laboració, si cal, del Departament d'Orientació, i es farà arribar a l'alumne de forma que quede garantida la confidencialitat que l'orde mencionada li atribuïx. L'Informe d'Orientació Acadèmica i Professional anirà firmat pel professor tutor, amb el vistiplau del coordinador del projecte i, si cal, del cap del Departament d'Orientació (segons el model de l'annex IV. Full 4).
  
Amb independència de quin siga el moment en què l'alumne abandone el programa, els documents mencionats només podran ser expedits després de finalitzar el corresponent curs acadèmic.
  
Nové. Memòria final
  
En finalitzar cada programa de garantia social, el professorat responsable elaborarà una memòria que inclourà:
  
- Informe del progrés dels alumnes que han seguit el programa.
  
- Valoració general del programa i propostes per a la seua millora.
  
S'adjunta guió orientatiu al respecte en l'annex VII a esta resolució.
  
Dita memòria serà remesa a les direccions territorials corresponents.
  
Deu. Suport
  
Les direccions generals d'Ordenació i Innovació Educativa i Política Lingüística i de Centres Docents facilitaran als centres públics participants en els programes de garantia social, que ho desitgen, la documentació necessària per a l'elaboració de les seues propostes curriculars del programa de garantia social i efectuaran el seguiment i supervisió corresponent de cadascun dels programes.
  
ANNEX II
  
Orientacions per a elaborar els criteris d'avaluació de les àrees dels programes de garantia social
  
\* Àrea de Formació Professional Específica:
  
Atenent-se als aspectes bàsics que definixen el perfil professional així com a les unitats de competència que l'integren, els criteris orientadors que poden determinar una qualificació positiva són:
  
- La suficient adaptació al procés d'ensanyament-aprenentatge.
  
- La consecució de les capacitats bàsiques professionals reflectides en els objectius en cadascun dels mòduls, establits en la Proposta Curricular.
  
- L'adquisició de la capacitació tecnico-professional mínima que possibilite al jove l'accés al món laboral.
  
\* Àrea de Formació i Orientació Laboral i Tutorial:
  
La qualificació positiva en la present àrea, estarà orientada per:
  
- L'observació d'una actitud activa i positiva en l'alumne pel que fa a la recerca d'ocupació i als compromisos i les obligacions que això comporta.
  
- La presa de consciència del jove pel que fa a la seua situació enfront del treball: les seues expectatives, possibilitats i limitacions.
  
- El coneixement bàsic i la utilització de la documentació, entitats i tràmits per a la recerca d'ocupació.
  
- El domini bàsic de tècniques i procediments de recerca d'ocupació.
  
- La seua sensibilització en relació amb la importància de la seguretat i la higiene en el treball.
  
\* Àrea de Formació Bàsica
  
L'avaluació de l'alumne en l'àrea de Formació Bàsica serà positiva quan haja aconseguit les capacitats mínimes necessàries per a la seua inserció activa en la societat. És a dir:
  
- L'adquisició i, si cal, consolidació de les actituds, habilitats, tècniques i coneixements instrumentals bàsics propis de l'ensenyament obligatori per a:
  
\* la seua actuació professional,
  
\* prosseguir estudis, especialment en la formació professional específica de grau mitjà,
  
\* l'enteniment, valoració, respecte, gaudi i convivència en relació amb si mateix, amb els altres i amb el medi,
  
\* la seua participació com a treballador i ciutadà responsable.
  
- El foment de l'esperit de col·laboració i de grup, i l'adquisició d'hàbits i normes de treball individual i en equip.
  
Per tal d'obtindre la qualificació global de l'àrea de Formació Bàsica, el professor responsable d'esta tindrà en compte, així mateix, els criteris d'avaluació que en la Proposta Curricular es recullen per a cadascun dels blocs de continguts dels components instrumentals Llenguatge, Matemàtiques i Socionatural, enteses estes com a components de l'àrea.
  
ANNEX VII
  
Esquema genèric per a elaborar la memòria final
  
- Portada on figuren les dades significatives.
  
- Sumari paginat.
  
- Presentació breu de les pàgines que seguixen.
  
I. Història i enquadrament del programa de garantia social.
  
(Breument, ja que ha sigut tractada al projecte inicial).
  
II. L'equip educatiu.
  
1. Composició, titulació i responsabilitats.
  
2. Tasques prèvies a l'inici del curs: coneixement de la zona i alumnat; adaptació del programa.
  
3. Coordinació de l'equip educatiu: reunions, tasques de revisió, ... etc.
  
III. Alumnat.
  
1. Difusió del programa, selecció i admissió (condicionants, procés, criteris..).
  
2. Evolució de la matrícula al llarg del curs: anàlisi de les principals causes d'absentisme. Mesures preses per tal d'evitar-ho.
  
3. Caracterització dels alumnes del programa. Mapa sociològic.
  
IV. Instal·lacions
  
1. Descripció de la infraestructura i dels espais. Reformes d'adequació. Plànol.
  
2. Maquinària, eines i utillatge. Relació d'estes.
  
3. Necessitats.
  
V. Organització i metodologia
  
1. Jornada, horari (total i per àrees) i calendari.
  
2. Metodologia global del curs (grups de treball, tipus d'organització, canals d'informació).
  
3. Criteris i instruments d'avaluació emprats (proves, entrevistes, treballs, exàmens..).
  
VI. Relacions que s'han desenrotllat.
  
6.1 De connexió amb l'entorn.
  
6.2 Amb empreses i empresaris del perfil professional.
  
6.3 Amb altres programes de garantia social o projectes semblants.
  
VII. Avaluació de resultats.
  
7.1 En el pla socioeducatiu.
  
7.2 En el pla laboral.
  
7.3 Relació entre recursos i resultats.
  
VIII. Conclusions i propostes de millora.
  
IX. Balanç econòmic.